《寻碧山吟社遗址怀兴复诸先生》
清代·严元桂

人事有废兴，大雅古所稀。深山闻杖履，望古长歔欷。

成宏传十老，列坐吟翠微。丹青在人间，相见山林姿。

衣冠并简朴，虬髯鬓如丝。我闻父老言，高名动王畿。

试问蝉冕客，何如大布衣。奕世绳祖武，风流更相师。

富贵慕幽胜，猿鹤咸猜疑。立言固不朽，瓣香终在斯。

卓在撚须亭，邈矣古木陂。扪萝多向往，游人寻旧碑。

作者简介：严元桂，字丹森，自号宋家山人。清无锡人。家清贫，负志节，有诗蕞癖。风雅之士乐与为交，诗风流丽，长篇短章，应手敏捷，亦能古文。